CELEX: 62011TN0652
Language: sl
Date: 2011-12-23 00:00:00
Title: Zadeva T-652/11: Tožba, vložena 23. decembra 2011 – Sabbagh proti Svetu

25.2.2012   
            
            
               SL
            
            
               Uradni list Evropske unije
            
            
               C 58/12
            
         Tožba, vložena 23. decembra 2011 – Sabbagh proti Svetu
   (Zadeva T-652/11)
   2012/C 58/22
   Jezik postopka: francoščina
   
      Stranki
   
   
      Tožeča stranka: Bassam Sabbagh (Damask, Sirija) (zastopnika: M.-A. Bastin in J.-M. Salva, odvetnika)
   
      Tožena stranka: Svet Evropske unije
   
      Predlogi tožeče stranke
   
   Tožeča stranka Splošnemu sodišču predlaga, naj:
   
               —
            
            
               ugotovi, da je tožba v celoti dopustna;
            
         
               —
            
            
               ugotovi, da je tožba v celoti utemeljena;
            
         
               —
            
            
               ugotovi, da je mogoča razglasitev ničnosti dela izpodbijanih aktov, saj je dele aktov, za katere se predlaga razglasitev ničnosti, mogoče ločiti od celotnega akta,
            
         
               —
            
            
               in zato,
               
                           —
                        
                        
                           razglasi delno ničnost Sklepa 2011/782 z dne 1. decembra 2011, s katerim je bil razveljavljen Sklep 2011/273/SZVP o omejevalnih ukrepih proti Siriji in Izvedbene uredbe Sveta (EU) št. 1151/2011 z dne 14. novembra 2011 o izvajanju Uredbe (EU) št. 442/2011 o omejevalnih ukrepih glede na razmere v Siriji, tako da se iz seznama oseb, za katere se uporabljajo sankcije, črta ime Bassam Sabbagh;
                        
                     
                           —
                        
                        
                           podredno, razglasi ničnost Sklepa 2011/782 z dne 1. decembra 2011, s katerim je bil razveljavljen Sklep 2011/273/SZVP o omejevalnih ukrepih proti Siriji in Izvedbene uredbe Sveta (EU) št. 1151/2011 z dne 14. novembra 2011 o izvajanju Uredbe (EU) št. 442/2011 o omejevalnih ukrepih glede na razmere v Siriji, tako da ime Bassam Sabbagh ne bo več navedeno na seznamu oseb, za katere se uporabljajo sankcije;
                        
                     
         
               —
            
            
               še bolj podredno, ugotovi, da se ta sklepa in uredba ne uporabljajo za Bassama Sabbagha in odredi črtanje njegovega imena in pripadajočih podatkov iz seznama oseb, za katere se uporabljajo sankcije Evropske unije;
            
         
               —
            
            
               Svetu začasno naloži plačilo odškodnine v višini 500 000 dolarjev zaradi nepremoženjske in premoženjske škode, ki jo je Bassam Sabbagh utrpel zaradi navedbe na seznamu oseb, za katere se uporabljajo sankcije;
            
         
               —
            
            
               Svetu naloži plačilo vseh stroškov, zlasti vseh stroškov in nagrad, ki jih je tožeča stranka plačala za svojo obrambo v tem postopku.
            
         
      Tožbeni razlogi in bistvene trditve
   
   Tožeča stranka v podporo tožbi navaja šest tožbenih razlogov.
   
               1.
            
            
               Prvi tožbeni razlog se nanaša na očitno napako pri presoji, pri čemer tožeča stranka izpodbija trditve, ki so bile zoper njo navedene v izpodbijanih aktih.
            
         
               2.
            
            
               Drugi tožbeni razlog se nanaša na kršitev pravice do obrambe in pravice do poštenega sojenja, ker naj izpodbijani akti ne bi bili vročeni tožeči stranki, poleg tega pa naj ji ne bi bili posredovani nobeni dokazi ali verodostojni indici, ki bi upravičevali njeno navedbo na seznamu oseb, za katere se uporabljajo sankcije.
            
         
               3.
            
            
               Tretji tožbeni razlog se nanaša na kršitev obveznosti obrazložitve, ker naj bi se tožena stranka pri sprejemanju omejevalnih ukrepov, ki veljajo za tožečo stranko, omejila le na navedbo neobrazloženih trditev.
            
         
               4.
            
            
               Četrti tožbeni razlog se nanaša na kršitev pravice do učinkovitega sodnega varstva, ker naj bi kršitev obveznosti obrazložitve evropskemu sodišču preprečevala nadzor nad zakonitostjo izpodbijanih aktov.
            
         
               5.
            
            
               Peti tožbeni razlog se nanaša na kršitev lastninske pravice, ker naj bi sprejete sankcije pomenile nesorazmeren poseg v pravico tožeče stranke, da prosto razpolaga s svojim premoženjem.
            
         
               6.
            
            
               Šesti tožbeni razlog se nanaša na škodo, ki naj bi nastala zaradi vključitve tožeče stranke na seznam oseb, za katere se uporabljajo sankcije, ker je objava izpodbijanih aktov, o kateri so poročali mediji, vplivala na legitimna pričakovanja, ki so jih v zvezi s tožečo stranko imele njene stranke.